Пол Верлен
Аз не зная защо…

Част 0 от „Мъдрост“

Превод от френски: Кирил Кадийски, 1994

chitanka.info

Аз не зная защо

моят дух уморен

с крило полудяло се носи над тихо море.

Всичко скъпо за мен

с крило — как тревожно е то! —

любовта ми покрива над вълните. Защо? Ах, защо?

Чайка в полет печален,

мисълта ми лети без умора,

ветровете я люшкат в простора

и мъки извилата буря притуря

на чайката в полет печален.

Дух, от слънце пиян,

от простор, свобода —

в безкрая лети и инстинктът е негов водач.

И над тая вода

със залез до края разлян

в сладък сън го унася на ветреца незримата длан.

Често чайката кряска

и моряците тъй известява,

сред вълните на вятъра плава

и гмурне се в миг и веднага избяга

нагоре, и тъжно закряска.

Аз не зная защо

моят дух уморен

с крило полудяло се носи над тихо море.

Всичко скъпо за мен

с крило — как тревожно е то!

любовта ми покрива над вълните. Защо? Ах, защо?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.